অলিম্পিক্স ২০৩৬ ভারতে! খেলা কোন কোন শহরে?

ওয়েব ডেস্ক: ২০৩৬ সালের অলিম্পিক্স (Olympics 2036) আয়োজন করতে চেষ্টা চালিয়ে যাচ্ছে ভারত। ইচ্ছাপ্রকাশ করে অলিম্পিক কাউন্সিলের ভবিষ্যতের আয়োজক কমিশনে চিঠি দেওয়া হয়েছিল আগের বছর অক্টোবরে। তারপর থেকে নিয়মিত যোগাযোগ রাখা হচ্ছে। এর মধ্যেই নতুন খবর শোনা যাচ্ছে। প্রাথমিকভাবে আমেদাবাদকে (Ahmedabad) অলিম্পিক্স আয়োজনের কেন্দ্র হিসেবে বেছে নিলেও, বেশ কিছু ইভেন্ট অন্য শহরে নিয়ে যাওয়ার কথা ভাবা হচ্ছে।

‘গ্রেটেস্ট শো অন আর্থ’ দেশের বিভিন্ন শহরে ছড়িয়ে দেওয়ার পরিকল্পনা চলছে সরকার এবং আমলা মহলে। যেমন হকি আয়োজন করার পরিকল্পনা ভুবনেশ্বরে, রোয়িং ভোপাল, ক্যানোয়িং এবং কায়াকিং পুনেতে এবং ক্রিকেট মুম্বইতে। যদিও দেশের সবথেকে জনপ্রিয় খেলা ক্রিকেট আয়োজনে আগ্রহী অন্য দু-তিনটি শহরও।

আরও পড়ুন: ক্রিকেট থেকে ‘ব্রেক’ নিক কোহলি, বলছেন পন্টিং

একজন আধিকারিক বলেছেন, “এখন বিষয়টি পরিকল্পনার স্তরে। চূড়ান্ত চিত্রটা কেমন হবে তা এখনও আমরা কেউ জানি না। আমরা একটা পরিকল্পনা করে আন্তর্জাতিক অলিম্পিক কমিটিকে (International Olympic Committee) দেব। আলোচনা করে সিদ্ধান্ত নেওয়া হবে। আমরা খেলাগুলিকে দেশের অন্যান্য (গুজরাট) অংশে নিয়ে যেতে চাই এবং এই ইভেন্টকে ভারতজোড়া করতে চাই।”

অলিম্পিক্স আয়োজনের জন্য আমেদাবাদে ৬০০০ কোটি টাকার ক্রীড়া পরিকাঠামো গড়ার পরিকল্পনা রয়েছে। তবে ক্রীড়ামন্ত্রকের আধিকারিকরা বলছেন, এই উন্নয়ন শুধু মাত্র অলিম্পিক্সে কথা ভেবেই নয়। অলিম্পিক্স মাথায় আছে, তবে এই উদ্যোগ আমেদবাদের মানুষের স্বাস্থ্য ও মনোরঞ্জনের কথা ভেবেই নেওয়া হয়েছে।